text: Dyrenes Beskyttelse: Der skal styr på minkfarmene
  03 marts 2016 kl. 19.52
  Dyrenes Beskyttelse frygter, at husdyr-MRSA hos mink kan blive ligeså slem som i svineproduktionen. 
  Selvom minkavlerne ikke mener, der er grund til bekymring, så er der andre, der er mindre rolige. Hos Dyrenes Beskyttelse frygter man, at husdyr-MRSA hos mink kan blive ligeså slem som i svineproduktionen.
  - På nuværende tidspunkt ved vi ikke, om minkene bliver smittet fx gennem foderet eller via mennesker. Men under alle omstændigheder skal forekomsten tages meget alvorligt og udviklingen stoppes. Det handler jo om bakterier, der kan være farlige for mennesker, og som er meget dyre for sundhedsvæsnet at håndtere, siger Birgitte Damm, chefkonsulent i Dyrenes Beskyttelse, til TV SYD.
  Dyrenes beskyttelse finder det bekymrende, at smitten ser ud til at sprede sig fra den industrielle svineproduktion til minkproduktion.
  - For en årrække tilbage havde man også den situation, at hver femte svinebesætning var smittet. I dag er 2/3 inficerede. Det gælder om at få styr på det her, for ellers er risikoen, at det bliver meget udbredt, siger Birgitte Damm.
  